過安平小集
作者：王安中
朝代：宋

paragraphs: 王鮪未荐春，永歎念河曲。
遊子懷故鄉，書劍就裝束。
横流一葦航，歸日三秋促。
屬驂饒陽道，解鞅獲館穀。
鳴烏尾畢逋，喜信亂城角。
邑中二三子，彼美温如玉。
行李往來者，東道禮尤篤。
一尊相勞苦，桃瓜間紅綠。
深嚴布金地，良可避蒸溽。
呼龍勸客留，雨聲裂華屋。
諸公氣吐虹，不鄙余錄錄。
號呶叫博盧，露跣圍弈局。
漫郎本何者，蒿蓬倚松竹。
更不效天隨，凄其茹杞菊。